આ રઘુવીરને પણ આપણે મર્યાદા પુરુષોત્તમ જ કહીશું; કેમ કે તેમનામાં સામાન્ય માણસમાં હોય એવી અનેક નબળાઈઓ હોવા છતાં ઉત્તમ માણસમાં હોવા જોઈએ એવા કેટલાંક લક્ષણોય મોજૂદ છે. આપણી પાસે તેમની એક જ માંગ રહે છે; સ્વીકારની. ને એક વાર તેમને સ્વીકાર્યા પછી આપણી તમામ જવાબદારીઓ તે પોતાને શિરે લઈ જશે… અને જો તમે તેને પહેલો નંબર આપી દેશો તો તમને બીજો નંબર આપવામાં તે જરાય ખચકાટ નહિ અનુભવે. હા, તેમની પાસે પહેલો નંબર મેળવવાની આશા તમે ક્યારેય ન રાખી શકો, – સિવાય કે તે પોતે જ પોતાનો ક્લેઈમ પાછો ખેંચી લે. આ વાતની સારી પેઠે જાણ હોઈ રઘુવીરને હું પેલા નંબરનો હાસ્યલેખક ગણું છું. આની તેમને ખબર પડી ગઈ હોય કે ગમે તે કારણ હોય, પણ મારી કુંડળી તેમણે જોવા માગી છે. હું સફળ હાસ્યકાર કેવી રીતે થઈ શક્યો એનું તેમને ભારોભાર આશ્વર્ય છે. (તેમની કુંડળીમાં છે એવા ગ્રહો જો બીજા કોઇની કુંડળીમાં હોય તો ગ્રહો સાથેય તે ઝઘડો કરી નાખે ખરા.) જ્યોતિષ એ સારું જોઈ શકે છે. જ્ન્માક્ષરો પણ અનેક લેખકોના તેમણે બનાવી આપ્યા છે ને ગ્રહો કોઈપણ જાતની બાઘાઈ નહીં કરતાં તેમના ગણેલા ગણિત પ્રમાણે જ ચાલશે તો તેમણે કરેલી આગાહી ખોટી નહિ પડે એવું તે દઢપણે માને છે.